C 380/18
LV
Eiropas Savienības Oficiālais Vēstnesis
3.10.2022.
Prasība, kas celta 2022. gada 20. jūlijā – PW/EĀDD (Lieta T-448/22) (2022/C 380/21) Tiesvedības valoda – angļu Lietas dalībnieki Prasītājs: PW (pārstāvji: S. Rodrigues un A. Champetier, advokāti) Atbildētājs: Eiropas Ārējās darbības dienests Prasījumi Prasītāja prasījumi Vispārējai tiesai ir šādi: — atcelt atbildētāja 2021. gada 30. jūlija netiešo lēmumu, ar kuru tika atteikts veikt prasītāja ikgadējo ceļa izdevumu par 2022. gadu, kas attiecas uz viņa bērniem, atlīdzības aprēķina korekciju un, ciktāl nepieciešams atcelt atbildētāja 2022. gada 14. aprīļa lēmumu, ar kuru tika noraidīta prasītāja 2021. gada 28. oktobrī iesniegtā sūdzība atbilstoši Civildienesta noteikumu 90. panta 2. punktam un — piespriest atbildētājam atlīdzināt visus prasītāja tiesāšanās izdevumus šajā tiesvedībā.
Pamati un galvenie argumenti Prasības pamatošanai prasītājs izvirza divus pamatus. 1.
Ar pirmo pamatu tiek apgalvots Civildienesta noteikumu VII pielikuma 7. panta 1. punkta un 8. panta 1. punkta pārkāpums, kā arī labas pārvaldības principa pārkāpums. 2.
Ar otro pamatu tiek apgalvots rūpības pienākuma pārkāpums.
Prasība, kas celta 2022. gada 20. jūlijā – Evonik Operations/Komisija (Lieta T-449/22) (2022/C 380/22) Tiesvedības valoda – angļu Lietas dalībnieki Prasītāja: Evonik Operations GmbH (Esene, Vācija) (pārstāvji: J.-P.
Montfort un T. Delille, advokāti) Atbildētāja: Eiropas Komisija Prasījumi Prasītājas prasījumi Vispārējai tiesai ir šādi: — atzīt prasību par pieņemamu un pamatotu; — atcelt Komisijas Deleģēto regulu (ES) 2022/692 (2022. gada 16. februāris) par grozījumiem, ko izdara, zinātnes un tehnikas attīstībai pielāgojot Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu, labojot šo regulu, ciktāl ar to ieviesta saskaņota klasifikācija un marķējums vielai silanamīns, 1,1,1-trimetil-N-(trimetilsilil)-, hidrolīzes ar silīciju produktiem; pirogēnisku, sintētiski amorfu silīcija dioksīdu nanoformā ar apstrādātu virsmu (turpmāk tekstā – “viela” vai “SAS-HMDS”) (CAS Nr. 68909-20-6) (turpmāk tekstā – “apstrīdētā regula”) (1); — piespriest atbildētājai atlīdzināt ar šo tiesvedību saistītos tiesāšanās izdevumus un — veikt citus tiesvedībai nepieciešamos pasākumus.